
Furinátcsoportot tartalmazó piklén származékok előállítása és Mn(II)-komplexeik jellemzése

Kulcsszavak: MRI; mangán; egyensúly; makrociklus; koordinációs kémia
A tudományos munka során a merev vázú piklén makrociklus eltérő helyzetben (3- és 6-) helyettesített furinátszármazékok előállítását, valamint Mn2+-ionnal képzett komplexeinek oldategyensúlyi viszgálatait végeztük el. Az eredményeinket a 3-PCPA származék megfelelő adataival hasonlítottuk össze. A 6-PCFA ligandumot a direkt alkilezési reakcióban csak kis kitermeléssel lehetett előállítani, így az előállítására egy új szintézis sémát javasoltunk. Az új eljárásban nozil- védőcsoportokat helyeztünk a piklén makrociklusra, ami lehetővé tette a 6-os pozíciójú nitrogénatom szelektív alkilezését, amit a nozil-védőcsoportok, valamit az észter savas hidrolízise követett. Az egyensúlyi méréseinket a ligandum protonálódási állandóinak a meghatározásával kezdtük, amit pH-potenciometriás módszerrel végeztünk. Igazoltuk, hogy a furinátcsoport helyzete hatással van a ligandum donoratomjainak a bázicitására (és a keletkező Mn2+-komplex stabilitásra, lásd később). A 3-PCFA ligandumhoz képest a 6-PCFA nagyobb bázicitással rendelkezik, míg a Mn2+ -ionnal képzett komplexe kevésbé stabil. Ezzel összhangban a látszólagos állandónak tekinthető pMn érték is alatta marad a 3-PCFA izomerligandum kelátja esetében számított értékének, amely állandók alig nagyobbak, mint azt a komplexképződés távollétében tapasztalnánk (5,0). Ezek alapján a kelátor Mn2+-ion felé mutatott affinitása kifejezetten kicsinek tekinthető. A piklén furinátszármazékok jellemzése során tapasztalt viselkedések megértéséhez továbbá tervezzük DFT számolások és sikeres egykristály növesztés esetén röntgendiffrakciós vizsgálatok elvégzését is.



